শনিবার চালু হচ্ছে পার্পল লাইনের মেট্রো পরিষেবা

কলকাতা: কলকাতা মেট্রো (Kolkata Metro) যাত্রীদের জন্য বড় সুখবর। আগামী ২২ নভেম্বর ২০২৫ থেকে শনিবারেও মেট্রো পরিষেবা চালু হচ্ছে পার্পল লাইনে- Purple Line metro service (জোকা–মাজেরহাট করিডর)। এতদিন এই লাইনে শনিবারে মেট্রো চলত না। মেট্রো রেলের নবতম বিজ্ঞপ্তি অনুযায়ী, এবার থেকে শনিবারে চালানো হবে মোট ৪০টি পরিষেবা— ২০টি আপ এবং ২০টি ডাউন। প্রতি ২১ মিনিট অন্তর একটি করে ট্রেন পাওয়া যাবে।

প্রেস রিলিজে জানানো হয়েছে, শনিবারের পরিষেবা দুপুর থেকে শুরু হবে। প্রথম মেট্রো ছাড়বে—

১৩:২৫-এ জোকা থেকে মাজেরহাট

১৩:৪৯-এ মাজেরহাট থেকে জোকা

আরও পড়ুন: শনিবারে বাড়ছে গ্রিন লাইনের মেট্রো পরিষেবা

অন্যদিকে, শেষ মেট্রো পাওয়া যাবে—

২০:১১-এ জোকা থেকে মাজেরহাট

২০:৩২-এ মাজেরহাট থেকে জোকা

পার্পল লাইন সম্প্রসারণের কাজ চললেও, ইতিমধ্যেই জোকা–মাজেরহাট অংশে যাত্রী সংখ্যা বাড়ছে। শনিবারে পরিষেবা চালুর ফলে দক্ষিণ-পশ্চিম কলকাতা ও আশপাশের এলাকায় যাতায়াত আরও সুবিধাজনক হবে। বিশেষত সপ্তাহান্তে কেনাকাটা, মেডিক্যাল অ্যাপয়েন্টমেন্ট, পরীক্ষা বা কর্মস্থলের প্রয়োজনীয়তার জন্য যাত্রীদের এখন থেকে অতিরিক্ত ভরসা থাকবে পার্পল লাইনে।

মেট্রো কর্তৃপক্ষের আশা, নতুন পরিষেবা চালুর ফলে যাত্রীরা আরও স্বচ্ছন্দে ভ্রমণ করতে পারবেন এবং ভবিষ্যতে এই লাইনে পরিষেবা বৃদ্ধি করার পথও সুগম হবে।